**Mindretalsudtalelse fra Danske Patienters repræsentanter i Medicinrådet:**

Danske Patienter er uenige i afvisningen af kræftlægemidlet Trodelvy til standardbehandling i Danmark. Lægemidlet kan forlænge udvalgte patienters levetid med op til i gennemsnit 5 måneder sammenlignet med nuværende behandling og vil ifølge faglige eksperter imødekomme et stort klinisk behov for en målrettet behandling til udvalgte patienter med ikke-resektabel eller metastatisk triple-negativ brystkræft (mTNBC), som har fået to eller flere tidligere systemiske behandlinger, herunder mindst en af dem ved fremskreden sygdom.

Vi vurderer, at prisen er på niveau med tidligere godkendte lægemidler i Medicinrådet. Vi anerkender dog, at lægemidlets pris er meget høj - ikke mindst i lyset af studiets usikkerheder - og opfordrer lægemiddelvirksomheden til hurtigst muligt at komme med en væsentlig bedre pris. Lægemidlet er godkendt til standardbehandling i Sverige og England, og er pt. under vurdering i Norge. Danske patienter skal ikke ende med at være de eneste, som i en gruppe af sammenlignelige lande ikke har adgang til den nyeste, livsforlængende behandling.